פארק נחל חדרה

פארק נחל חדרה הוא פארק שמנוהל על ידי נחלים החברה לפיתוח תיירות חדרה, השוכן בחלקו המערבי של נחל חדרה, בין כביש 2 ממזרח לבין חוף הים התיכון ממערב, ומדרום לתחנת הכוח אורות רבין.

== היסטוריה ==
ראשיתו של הפארק בהחלטה משותפת של קרן קיימת לישראל וחברת החשמל, שהתקבלה לאחר הקמת תחנת הכוח בשנת 1982, ולפיה, על מנת לטהר את מי הנחל המזוהם, יוזרמו מי הים הנשאבים לשם קירור תחנת הכוח אל הנחל. לשם כך נסלל צינור בקוטר של שני מטרים, המזרים מי ים בהספק של 16,000 ממ"ק בשעה, בטמפרטורה של 24 מעלות בחורף ו-37 מעלות בקיץ. בד בבד הוקם סכר סמוך לכביש 2 המפנה מהמקום את המים המזוהמים המגיעים מחלקו העליון של נחל חדרה, והמשמש גם כגשר מעל הנחל. פעולות אלה הפכו את קטע הנחל התחתון שאורכו 1.25 ק"מ, לנחל זורם ונקי ברוחב של עד 40 מטרים, וסביבו הוכשר הפארק המשתרע על פני שטח של 750 דונם. המים זורמים מתחנת הכוח אל אפיק הנחל דרך מערכת של ארבעה סכרים בגובה של 2.5 מטרים, שלידם הוכשרו בריכות קטנות בהן ניתן לשבת. לאורך הגדה הצפונית של נחל חדרה הוקמה סוללה מאפר פחם בגובה של 17 מטרים, שבה נטעו עצים ושיחים המייצבים אותה. לאורך הגדה הדרומית של הנחל הוקמה טיילת עשויה בטון ואבנים, והוקמה בה מזרקה המכונה "כיכר המבוע" ולידה בריכה.

בשנת 2010 הועבר לפארק אתר ההנצחה לאבשלום פיינברג שהיה קודם בצד כביש 4, דרומית לחדרה.

על הגדה הדרומית של הנחל צומחות שתי חורשות אקליפטוס שנטעו במקום בשנות ה-30 של המאה ה-20, כדי לעצור את התפשטות חולות החוף מזרחה. בין שתי החורשות התגלה אתר ארכאולוגי מהתרבות הכבארית (לפני 18,000 שנים), ובו נמצאו כלים מצור ומעצמות. סמוך לחורשה חיים עופות מים דוגמת שלדג גמדי, אנפה אפורה, סופית מצויה, ברכייה, ואלפי קורמורנים השוהים באתר בין החודשים נובמבר - מרץ. העופות ניזונים, בין היתר, מאוכלוסיית הדגים ששבה אל הנחל לאחר טיהורו ושיקומו. במקום הוכשרו חניון לעריכת פיקניקים ומתקן לגלישה בחול הדיונות. ממזרח לכביש 2 שוכנת חוות חפציבה, חווה חקלאית שפעלה החל משנת 1906 ועד לפירוקה בשנת 1929. שביל ישראל עובר דרך הפארק לאורך הגדה הדרומית של נחל חדרה.

בעבר היה שפך נחל חדרה לים התיכון חסום ועל כך כתב המשורר נתן יונתן את שירו "חופים הם לפעמים".

בשנים 2014–2018 התקיים בתחומי הפארק בחודש ספטמבר (באחד מחגי תשרי) "פסטיבל בום בוקס".

== גלריה ==
<gallery heights="200" mode="packed">
קובץ:Andartaavshalom.jpg|אנדרטה לזכר אבשלום פיינברג בתחומי הפארק, 2012
קובץ:PikiWiki Israel 33325 Hadera River Park.JPG|המבוע בפארק נחל חדרה
קובץ:Orot rabin power station 06.jpg|גשר להולכי רגל בפארק נחל חדרה, אוקטובר 2021
קובץ:PikiWiki Israel 33323 Hadera River Park.JPG|פסלי צפרדעים בפארק נחל חדרה
קובץ:פארק ונחל חדרה.jpg|פארק ונחל חדרה
קובץ:PikiWiki Israel 3725 Shoreline of Hadera Region.JPG|השפך החסום חלקית של נחל חדרה: "ראיתי חוף שנחל עזבו"
</gallery>

==קישורים חיצוניים==

* [http://hadera-tour.city/?cat=1&subcat=4&id=48 פארק נחל חדרה], באתר העירוני לתיירות ובילוי בחדרה
* [http://www.kkl.org.il/forestsearch/hadera_stream.aspx הפארק], באתר קרן קיימת לישראל
* [http://www.sabresim.co.il/node/145 פארק נחל חדרה], באתר סברסים
* [http://www.zooloo.co.il/trips/nahalhadera.asp הפארק], באתר זולו
* [https://web.archive.org/web/20100309011133/http://212.199.160.128/kkl/radEF943.html הפארק], באתר e-ירוק
* [https://nelech.co.il/2020/04/19/%d7%a4%d7%90%d7%a8%d7%a7-%d7%a0%d7%97%d7%9c-%d7%97%d7%93%d7%a8%d7%94/ פארק נחל חדרה], באתר "נלך"
* 

==הערות שוליים==

קטגוריה:חדרה: גאוגרפיה
קטגוריה:שביל ישראל
חדרה
קטגוריה:השרון: גאוגרפיה